Fagyos idővel köszöntött ránk a január. Zala megye bővelkedik tavakban, folyókban, s ha nem kellő óvatossággal és felelősséggel cselekszünk, télen is veszélyeket hordozhatnak magukban.

Általános érvényű az a szabály, hogy a szabad vizek jegén tartózkodni **azokon a helyeken szabad, ahol ezt nem tiltják**, azonban ott is csak akkor, ha **a jég már megfelelő szilárdságú**, nem olvad, illetve nem mozog.

*Ahhoz, hogy a jégről elmondható legyen, hogy az kellő szilárdságú, teljesülnie kell több feltételnek: a jég minden pontjában legalább 12-15 cm vastagságú, a felszíne sima, tehát a fagyás időpontjában erős, viharos szél nem fújt.*

**Tilos a szabad vizek jegén tartózkodni:**

**a) éjszaka és korlátozott látási viszonyok között;**

**b) járművel, a biztonságos munkavégzés kivételével;**

**c) kikötők és veszteglőhelyek területén;**

**d) folyóvizeken és azok mellékágain.**

**Aki a szabad vizek jegén tartózkodással kapcsolatos szabályokat megszegi, azzal szemben helyszíni bírság szabható ki, illetve vele szemben a jégen tartózkodás szabályainak megszegése miatt szabálysértési eljárás is kezdeményezhető.**

A Zala Megyei Rendőr-főkapitányság munkatársai elkövetnek mindent, hogy ne történhessen baleset, illetve tragédia, ezért visszatérően fogják ellenőrizni a szabad vizeket. Állandó felügyeletet biztosítani azonban nem lehetséges, ezért a zalai rendőrök megkérnek mindenkit, hogy a tilalmakat, illetve a veszélyhelyzetre történő figyelmeztetéseket vegyék komolyan.

 Ajánljuk még, hogy azokon a területeken, ahol felnőttek vagy gyermekek tömeges megjelenése várható, pl.: szabadstrandok jegén, átkelési helyeknél, a jégből való mentéshez felúszó, nagyfelületű tárgyakat, pl.: falétrát, pallót és megfelelő erősségű és karbantartott kötélzetet tartsanak készenlétben!

Fontos tanács, hogy a jeges vízből, a jégből mentett embert azonnal ne vigyük túlfűtött meleg helyre, dörzsöléssel próbáljuk a vérkeringését beindítani, természetesen előzőleg a jeges ruházatától meg kell szabadítani! Az ilyen személyt minden esetben orvosi elsősegélyben, orvosi ellátásban kell részesíteni.

Felhívjuk a figyelmet, hogy télen is hatályban vannak a szabad vízen való tartózkodás alapvető szabályai!

A folyóvizekben, állóvizekben, vízi létesítmények (pl. csatornák) vízében fürödni téli időszakban is veszélyes, sőt ilyenkor a legveszélyesebb.

Mindenki számára belátható, hogy az alacsony hőmérsékletű víz milyen veszéllyel jár, milyen veszélyt jelent az emberi szervezetre, az egészségre a hideg víz hatása.

Amint beköszönt a tél, a „hideg sportok” szerelmesei síelni, szánkózni, korcsolyázni vágynak. A csípős hideg levegőn frissnek, energikusnak érzik magukat és végre kedvükre csúszkálhatnak, mozoghatnak. Az időjárás zordra fordulásával azonban a körülmények egyre több baleseti forrást rejtenek magukban.

Sajnos a téli időszakban rendkívül gyakori elcsúszásos balesetekhez nem kell a sí- és korcsolyapályákig menni, a baj már az első utcasarkon utolérhet bennünket.

Ilyenkor nemcsak az idősebb emberek közül, hanem minden korosztályból akad, aki az utcára lépve elveszíti az egyensúlyát és összezúzza magát. A havas, csúszós járdán elszenvedett balesetek szerencsés esetben tipikus téli balesettel (húzódással, ficammal, rándulással) megúszhatóak, de sok ilyenkor a töréssel járó komolyabb esés is. Jeges útviszonyok esetén járjunk a füvön, földes talajon, vagy más nem teljesen sima felületen, lehetőség szerint a járda mellett!

**Korcsolyázás**

Természetes vizeink közül sportolási célra csak és kizárólag az állóvizek alkalmasak. A jégen tartózkodás fent leírt szabályait betartva lehetőleg csak olyan strandoknál merészkedjünk a jégre, ahol táblával vagy egyéb módon jelzik, hogy biztonságos a sportolás.

Korcsolyázáskor általában a jégen lévő, vagy abba befagyott nemritkán viccből, szórakozásból odadobált tárgyak okoznak az óvatlan sportolóknak kellemetlenséget.

Problémát jelenthet az is, ha a zsúfolt jégpályán másik korcsolyázó véletlenül rásiklik a kezünkre, ilyenkor az éles korcsolyaél komoly sérülést okozhat. Ennek elkerülésére viseljünk vastag, erős orkánanyagból készült síkesztyűt!

**Sí, szánkó, hódeszka**

A rosszul megválasztott sí-, vagy szánkópálya, esetleg a nem megfelelő gyakorlat mind a ródlizók, mind a síelők számára nagy veszélyt jelent. A baleseti források között is nagy a „választék”. Az egyszerű, de súlyos következményekkel járó bukástól a pályán, vagy annak szélén elhelyezkedő tereptárgyaknak való ütközésig sok minden előfordulhat. Tekintettel arra, hogy mind síléccel, mind a szánkóval elképesztő sebességet lehet elérni, a hatalmas ütközési energia miatt még a megfelelő védőeszközök használata mellett is az életet jelentősen veszélyeztető sérülések következhetnek be.

**Mindezekre való tekintettel legyünk tisztában az általános szabályokkal:**

* Lehetőleg csak kifogástalan állapotú sporteszközökkel menjünk kirándulni!
* Legyünk körültekintőek és elővigyázatosak, csak a helyszín pontos, óvatos felmérése és a megfelelő bemelegítés után induljunk neki a sí- vagy szánkópályának!
* Csak tiszta látási viszonyok között keressük fel a pályát!
* Kerüljük el a túlzsúfolt helyeket!
* Ittasan, fáradtan ne kezdjünk el síelni, korcsolyázni, mert nem tudunk rendesen koncentrálni magunkra és a többi sportolóra sem. Iktassunk be rövidebb pihenőket, ha pedig ez sem használ, folytassuk a csúszkálást másnap!
* A magas hegyekben, a hófedte lankák közt hasonlóan erős lehet a napsütés, mint nyáron. Ezért a szabadon levő arcot speciális fényvédő arckrémmel kell bekenni. Az erős fény a hóról visszaverődve nem csak a felnőttek, de a velük sportoló gyermekek szemét is zavarhatja, érdemes megfelelő napszemüveget, vagy síszemüveget beszerezni!

**Zala Megyei Rendőr-főkapitányság**

**Bűnmegelőzési Alosztálya**